BOShOQLI DON EKINLARI HOSILDORLIGINI OShIRISh ChORA-TADBIRLARI TO‘G‘RISIDA

1997-yilda Vazirlar Mahkamasining 1996-yil 27-avgustdagi 299-son qarori bilan belgilangan hajmlarda boshoqli ekinlar doni yetishtirish va tayyorlashni ta’minlash maqsadida Vazirlar Mahkamasi qaror qiladi:
 1. 1997-yilda Qoraqalpog‘iston Respublikasi, viloyatlar va tumanlar bo‘yicha boshoqli don ekinlari hosildorligini oshirish tadbirlari 1—1n-ilovalarga* muvofiq ma’qullansin.
 O‘zbekiston Respublikasi Qishloq xo‘jaligi vaziriga, Qoraqalpog‘iston Respublikasi Vazirlar Kengashi Raisiga, viloyatlar va tumanlar hokimlariga ko‘rsatib o‘tilgan tadbirlar amalga oshirilishi uchun shaxsiy javobgarlik yuklansin. Bunda bug‘doy Vazirlar Mahkamasining 1996-yil 27-avgustdagi 299-son qaroriga muvofiq hajmlarda yetishtirilishini ta’minlovchi maydonlarda ekilishiga alohida e’tibor bersinlar.
 2. O‘zbekiston Respublikasi Qishloq xo‘jaligi vazirligi, “O‘zqishloqxo‘jalikta’minottuzatish” davlat-kooperativ qo‘mitasi, O‘zbekiston Qishloq xo‘jaligi fanlari akademiyasi, Qoraqalpog‘iston Respublikasi Vazirlar Kengashi, viloyatlar va tumanlar hokimliklari:
 g‘alla ekinlari tozalangan va dorilangan urug‘liklar bilan ekilishini ta’minlasinlar, ekin maydonlarini shartnoma asosida aniq ijarachilarga yoki oilaviy zvenolarga biriktirib qo‘ysinlar;
 qarorga ilovada mo‘ljallangan chora-tadbirlar bajarilishi uchun zarur sharoitlarni yaratsinlar xamda boshoqli don yetishtirish agrotexnikasiga qat’iy rioya qilinishini ta’minlasinlar;
 bir hafta muddatda O‘zbekiston Qishloq xo‘jaligi fanlari akademiyasi tomonidan O‘zbekiston Respublikasi Qishloq xo‘jaligi vazirligi bilan birgalikda ishlab chiqilgan boshoqli don ekinlaridan yuqori hosil olishga doir tavsiyalarni har bir xo‘jalikka yetkazsinlar.
 3. “O‘zkimyosanoat” uyushmasi Qishloq xo‘jaligi vazirligi bilan birgalikda ikki hafta muddatda Qoraqalpog‘iston Respublikasi va respublika viloyatlari bo‘yicha qishloq xo‘jaligi korxonalariga mineral o‘g‘itlar yetkazib berish jadvalini ishlab chiqsinlar va tasdiqlasinlar, bunda quyidagi hajmlardan kelib chiqilsin (yuz foiz ta’sir qiluvchi moddalarga qayta hisoblaganda):
 tuproqni tayyorlash va ekish davrida (1996-yil 10-noyabrgacha tugallagan holda) — 120 ming tonna azotli o‘gitlar, 60 ming tonna fosforli o‘g‘itlar;
 o‘sish davrida (1997-yil yanvar-mart) — 140 ming tonna azotli o‘g‘itlar.
 O‘zbekiston Respublikasi Qishloq xo‘jaligi vazirligi, “O‘zkimyosanoat” uyushmasi, Qoraqalpog‘iston Respublikasi Vazirlar Kengashi, viloyatlar va tumanlar hokimliklari ichki ishlar organlari ishtirokida mineral o‘g‘itlar saqlanishini va ulardan maqsadli foydalanilishini ta’minlasinlar.
 4. “O‘zkimyosanoat” uyushmasi keyinchalik respublika xo‘jaliklariga jo‘natish uchun berilgan xomashyodan ishlab chiqilgan 35 ming tonna fosforli o‘g‘itlar (yuz foiz ta’sir qiluvchi moddalarga qayta hisoblaganda) sotib olish masalasini “Koratov” aksionerlik jamiyati (Qozog‘iston Respublikasi) bilan kelishsin.
 5. Xo‘jaliklarga Vazirlar Mahkamasining 1996-yil 27-avgustdagi 299-son qaroriga muvofiq boshoqli don ekinlaridan bo‘shagan sug‘oriladigan yerlarga paxta-don-beda almashlab ekishni joriy etish maqsadida va qishloq xo‘jaligi ekinlarini navbati bilan ekishni ta’minlash uchun ustun darajada beda ekish tavsiya qilinsin.
 O‘zbekiston Qishloq xo‘jaligi fanlari akademiyasi va O‘zbekiston Respublikasi Qishloq xo‘jaligi vazirligi ekinlarni navbati bilan ekishning ko‘rsatib o‘tilgan tartibini joriy etishga doir tavsiyalarni xo‘jaliklarga yetkazsinlar.
 6. O‘zbekiston Respublikasi Qishloq xo‘jaligi vazirligi kuzgi boshoqli don ekinlari ekish yakunlari, urug‘lik sifati va sarfiga nisbatan qo‘yiladigan talablarning xo‘jaliklar tomonidan bajarilishi, shuningdek boshoqli ekinlarning holati to‘g‘risida Vazirlar Mahkamasiga axborot bersin.
 sug‘oriladigan yerlar bo‘yicha — 1996-yil 1-noyabrgacha;
 lalmikor yerlar bo‘yicha — 1996-yil 1-dekabrgacha.
 7. Mazkur qarorning bajarilishini nazorat qilish Bosh vazirning o‘rinbosari R.L. Giniyatullin zimmasiga yuklansin.